CELEX: 32014D0679
Language: ro
Date: 2014-09-25 00:00:00
Title: 2014/679/UE: Decizia de punere în aplicare a Comisiei din 25 septembrie 2014 de modificare a Deciziei de punere în aplicare 2012/270/UE în ceea ce privește perioada sa de aplicare și în ceea ce privește circulația către unitățile de ambalare a tuberculilor de cartofi care provin din zone demarcate, în scopul prevenirii răspândirii în Uniune a organismelor Epitrix cucumeris (Harris), Epitrix similaris (Gentner), Epitrix subcrinita (Lec.) și Epitrix tuberis (Gentner) [notificată cu numărul C(2014) 6731]

27.9.2014   
            
            
               RO
            
            
               Jurnalul Oficial al Uniunii Europene
            
            
               L 283/61
            
         DECIZIA DE PUNERE ÎN APLICARE A COMISIEI
   din 25 septembrie 2014
   de modificare a Deciziei de punere în aplicare 2012/270/UE în ceea ce privește perioada sa de aplicare și în ceea ce privește circulația către unitățile de ambalare a tuberculilor de cartofi care provin din zone demarcate, în scopul prevenirii răspândirii în Uniune a organismelor Epitrix cucumeris (Harris), Epitrix similaris (Gentner), Epitrix subcrinita (Lec.) și Epitrix tuberis (Gentner)
   
      
         [notificată cu numărul C(2014) 6731]
      
   
   
      (2014/679/UE)
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3) teza a patra,
   întrucât:
   
               (1)
            
            
               Decizia de punere în aplicare 2012/270/UE a Comisiei (2) prevede măsurile de urgență pentru prevenirea introducerii și a răspândirii în Uniune a organismelor Epitrix cucumeris (Harris), Epitrix similaris (Gentner), Epitrix subcrinita (Lec.) și Epitrix tuberis (Gentner).
            
         
               (2)
            
            
               De la intrarea în vigoare a Deciziei de punere în aplicare 2012/270/UE, evoluția situației a demonstrat că măsurile prevăzute în această decizie sunt eficace și că ar trebui aplicate în continuare. Prin urmare, este adecvat ca decizia de punere în aplicare respectivă să se aplice fără nicio limitare în timp.
            
         
               (3)
            
            
               Experiența arată că este necesar să se acorde o flexibilitate mai mare în ceea ce privește unitatea în care tuberculii de cartofi sunt supuși unui tratament prin care se asigură că pe aceștia nu rămâne mai mult de 0,1 % sol și că organismele specificate au fost îndepărtate. Prin urmare, ar trebui să se permită ca tuberculii respectivi să circule în afara zonelor demarcate înainte ca tratamentul respectiv să fie aplicat. Cu toate acestea, circulația către respectivele unități ar trebui să fie supusă unor cerințe prin care să se asigure că riscul fitosanitar este redus până la niveluri acceptabile.
            
         
               (4)
            
            
               În scopul de a se asigura că organismele specificate nu se pot stabili sau răspândi în afara zonei demarcate, ar trebui stabilite cerințe privind eliminarea resturilor de sol relevante și a altor deșeuri. În același scop, ar trebui, de asemenea, să fie stabilite cerințe privind vehiculele și ambalajele utilizate pentru transportul sau manipularea tuberculilor de cartofi respectivi înainte de punerea lor în circulație în afara zonei demarcate sau de la o unitate de ambalare situată în afara respectivei zone. Este, de asemenea, necesar ca utilajele utilizate pentru manipularea tuberculilor de cartofi în unitățile de ambalare situate în afara zonelor demarcate să fie curățate, pentru a se evita contaminarea altor cartofi manipulați în aceleași utilaje.
            
         
               (5)
            
            
               Pentru a facilita controlarea de către statele membre a ambalării efectuate în afara unei zone demarcate a tuberculilor de cartofi originari dintr-o astfel de zonă este important ca unitățile de ambalare situate în afara zonelor demarcate să fie autorizate în acest scop și să fie supuse obligației de a ține evidența tuberculilor de cartofi manipulați care provin din zone demarcate.
            
         
               (6)
            
            
               Prin urmare, Decizia de punere în aplicare 2012/270/UE ar trebui modificată în consecință.
            
         
               (7)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Decizia de punere în aplicare 2012/270/UE se modifică după cum urmează:
   
               1.
            
            
               Articolul 3 se înlocuiește cu următorul text:
               „Articolul 3
               Circulația tuberculilor de cartofi în Uniune
               (1)   Tuberculii de cartofi provenind din zone demarcate din cadrul Uniunii stabilite conform dispozițiilor articolului 5, ambalați în aceste zone sau în unitățile menționate la articolul 3b, pot fi puși în circulație în interiorul Uniunii numai dacă îndeplinesc condițiile prezentate în anexa I secțiunea 2 punctul 1.
               Tuberculii de cartofi provenind dintr-o zonă demarcată pot fi puși în circulație din respectiva zonă demarcată către o unitate de ambalare care îndeplinește cerințele de la articolul 3b și care se află în vecinătatea zonei demarcate respective, cu condiția îndeplinirii condițiilor prevăzute în anexa I secțiunea 2 punctul 2. Tuberculii de cartofi pot fi depozitați în unitatea respectivă.
               În situația prevăzută la al doilea paragraf, organismul oficial responsabil efectuează următoarele acțiuni:
               
                           (a)
                        
                        
                           monitorizarea intensivă a prezenței organismelor specificate prin intermediul unor controale adecvate ale plantelor de cartof și, dacă este cazul, ale altor plante-gazdă, inclusiv ale câmpurilor în care sunt cultivate aceste plante, pe o rază de cel puțin 100 m în jurul unității de ambalare;
                        
                     
                           (b)
                        
                        
                           activități de sensibilizare a opiniei publice, derulate în vecinătatea unităților de ambalare, cu privire la amenințarea pe care o reprezintă organismele specificate și la măsurile adoptate pentru prevenirea introducerii și a răspândirii lor în Uniune.
                        
                     (2)   Tuberculii de cartofi introduși în Uniune, în conformitate cu articolul 2, din țări terțe în care unul sau mai multe dintre organismele specificate sunt prezente pot fi puși în circulație în interiorul Uniunii numai dacă îndeplinesc condițiile prezentate în anexa I secțiunea 2 punctul 3.
               Articolul 3a
               Cerințe referitoare la vehicule, la ambalare, la utilaje și la resturile de sol
               (1)   Statele membre se asigură că toate vehiculele și ambalajele utilizate pentru a transporta tuberculii de cartofi care provin dintr-o zonă demarcată înainte de îndeplinirea cerințelor menționate în anexa I secțiunea 2 punctul 1 litera (b) sunt decontaminate și curățate în mod adecvat în următoarele cazuri:
               
                           (a)
                        
                        
                           înainte de a circula în afara zonei demarcate; și
                        
                     
                           (b)
                        
                        
                           înainte de a părăsi o unitate de ambalare, astfel cum se menționează la articolul 3 alineatul (1) al doilea paragraf.
                        
                     (2)   Statele membre se asigură că utilajele utilizate pentru manipularea tuberculilor de cartofi menționați la alineatul (1) într-o unitate de ambalare, astfel cum se menționează la articolul 3 alineatul (1) al doilea paragraf, sunt decontaminate și curățate în mod corespunzător după fiecare utilizare.
               (3)   Statele membre se asigură că resturile de sol și alte deșeuri rezultate în urma îndeplinirii cerințelor prevăzute la articolul 3 alineatul (1) și la prezentul articol alineatele (1) și (2) sunt eliminate în așa fel încât să se asigure că organismele specificate nu se pot stabili sau răspândi în afara zonei demarcate.
               Articolul 3b
               Cerințe referitoare la unitățile de ambalare situate în afara zonelor demarcate în cauză
               Unitățile de ambalare care sunt situate în afara zonelor demarcate în cauză și în care se manipulează tuberculi de cartofi provenind din astfel de zone, astfel cum se menționează la articolul 3 alineatul (1) al doilea paragraf, îndeplinesc următoarele cerințe:
               
                           (a)
                        
                        
                           sunt autorizate de organismul oficial responsabil în vederea ambalării tuberculilor de cartofi care provin din zone demarcate; și
                        
                     
                           (b)
                        
                        
                           țin evidența tuberculilor de cartofi care provin din zone demarcate timp de un an de la momentul sosirii tuberculilor în unitatea respectivă.”
                        
                     
         
               2.
            
            
               Articolul 7 se elimină.
            
         
               3.
            
            
               Anexa I se modifică în conformitate cu anexa la prezenta decizie.
            
         Articolul 2
   Prezenta decizie se adresează statelor membre.
   
      Adoptată la Bruxelles, 25 septembrie 2014.
      
         
            Pentru Comisie
         
         Tonio BORG
         
            Membru al Comisiei
         
      
   
   
      (1)  JO L 169, 10.7.2000, p. 1.
   
      (2)  Decizia de punere în aplicare 2012/270/UE a Comisiei din 16 mai 2012 privind măsurile de urgență pentru prevenirea introducerii și răspândirii în Uniune a Epitrix cucumeris (Harris), Epitrix similaris (Gentner), Epitrix subcrinita (Lec.) și Epitrix tuberis (Gentner) (JO L 132, 23.5.2012, p. 18).
   
      ANEXĂ
      Anexa I la Decizia de punere în aplicare 2012/270/UE se modifică după cum urmează:
      Secțiunea 2 se înlocuiește cu următorul text:
      
         „SECȚIUNEA 2
         
            Condiții de punere în circulație
         
         
                  
                     1.
                  
                  
                     Tuberculii de cartofi care provin din zone demarcate din Uniune pot fi puși în circulație din astfel de zone către alte zone care nu sunt demarcate în interiorul Uniunii doar în cazul în care sunt îndeplinite următoarele condiții:
                     
                                 (a)
                              
                              
                                 au fost cultivați într-un loc de producție înregistrat în conformitate cu Directiva 92/90/CEE a Comisiei (1) sau de un producător înregistrat în conformitate cu Directiva 93/50/CEE a Comisiei (2) sau puși în circulație de la un antrepozit sau un centru de expediere înregistrat în conformitate cu Directiva 93/50/CEE;
                              
                           
                                 (b)
                              
                              
                                 au fost spălați sau periați astfel încât pe ei să nu rămână mai mult de 0,1 % sol sau au fost supuși unei metode echivalente aplicate în scopul obținerii aceluiași rezultat și al eliminării organismelor specificate în cauză și pentru a se asigura că nu există niciun risc de răspândire a organismelor specificate;
                              
                           
                                 (c)
                              
                              
                                 ambalajele în care circulă tuberculii de cartofi sunt curate; și
                              
                           
                                 (d)
                              
                              
                                 sunt însoțiți de un pașaport fitosanitar întocmit și eliberat în conformitate cu dispozițiile Directivei 92/105/CEE a Comisiei (3).
                              
                           
               
                  
                     2.
                  
                  
                     În ceea ce privește punerea în circulație a tuberculilor de cartofi către unitatea de ambalare, astfel cum se menționează la articolul 3 alineatul (1) paragraful al doilea, trebuie să fie îndeplinite următoarele condiții, în plus față de dispozițiile de la punctul 1 litera (a):
                     
                                 (a)
                              
                              
                                 tuberculii de cartofi au fost cultivați în câmpuri care au fost supuse unui tratament cu insecticide împotriva organismelor specificate, în momentele oportune, în cursul perioadei de vegetație;
                              
                           
                                 (b)
                              
                              
                                 înainte de recoltare au fost efectuate inspecții oficiale, la momentele adecvate, în aceste câmpuri și nu a fost detectat niciunul dintre organismele specificate;
                              
                           
                                 (c)
                              
                              
                                 producătorul a notificat, în prealabil, organismelor oficiale responsabile intenția sa de a pune în circulație tuberculii de cartofi în conformitate cu prezentul punct și data la care intenționează să îi pună în circulație;
                              
                           
                                 (d)
                              
                              
                                 tuberculii de cartofi sunt transportați la unitatea de ambalare în vehicule închise sau în ambalaje curate și închise, în așa fel încât să se asigure că organismele specificate nu pot să iasă și să se răspândească;
                              
                           
                                 (e)
                              
                              
                                 în timpul transportului până la unitatea de ambalare, tuberculii de cartofi sunt însoțiți de un document de identificare a originii și a destinației lor; și
                              
                           
                                 (f)
                              
                              
                                 imediat după sosirea la unitatea de ambalare, tuberculii de cartofi sunt supuși tratamentului descris la punctul 1 litera (b) din prezenta secțiune.
                              
                           
               
                  
                     3.
                  
                  
                     Tuberculii de cartofi introduși în Uniune în conformitate cu secțiunea 1, din țări terțe unde se cunoaște prezența unuia sau a mai multor organisme specificate, pot fi puși în circulație în interiorul Uniunii numai dacă sunt însoțiți de pașaportul fitosanitar la care se face referire la punctul 1 litera (d).